خاریجی ایشلر ناظیری مولود چاووش اوغلو تورکیه-‌نین روسیا‌دان اس-400 هاوا‌دان مدافعه سیستمی آلماق موضوع سوندا گئری آددیم آتمایاجاغینی بیر داها دیله گتیردی.
چاووش اوغلو پایتاخت آنکارادا رواندا خاریجی ایشلر و اولوسلار آراسی امکداش‌لیق ناظیری ریچارد سزیبرا کئچیردیک‌لری بیرگه مطبوعات کنفرانسیندا امریکا ایله موباحیثه موضوع سونا چئوریلن اس-400 مسئله‌سینه توخونا‌راق دئییب کی، امریکانین آتدیغی آددیم‌لار حقوقا ضیددیر. امریکانین اس-400-لرله علاقه‌دار موضعینی باشا دوشمکده چتین‌لیک چکیریک. بیرگه کمیسیون تکلیفیمیز اولدو، ناتو-نون داخیل اولماسینی سؤیله‌دیک. تکلیف‌لره مثبت جاواب وئرمه‌دی. بونا گؤره ده تورکیه آزاددیر. تورکیه امریکانین یاخود دا باشقا بیر اؤلکه‌نین آل دئدیگی زامان آلاجاغی، آلما دئدیگی زامان آلمایاجاغی بیر اؤلکه دئییل آرتیق.
امریکانین تحریم تهدیدلرینه ده توخونان چاووش اوغلو، "هانسی تحریم اولارسا اولسون، امریکادان هانسی آچیقلاما یایی‌لارسا یاییلسین بیز اس-400-و آلمیشیق. آرتیق اس-400-ون تورکیه-‌یه نه زامان تحویل وئریله جییندن دانیشیلیر. اس-400 آلماق‌دان ایمتینا ائتمییمیز غیری-مومکون‌دور" دئیه قئید ائدیب.
